cyanic-selkie/wikianc huggingface dataset:
ערן חרמוני
ביוגרפיה
בשנת 2004 נבחר לתפקיד יושב ראש המשמרת הצעירה של מפלגת העבודה. במהלך כהונתו עבד כמאבטח בבית החולים בילינסון, ובהתאם להבטחת הבחירות שלו, סירב לעבוד כיועץ לשר או לח"כ, כפי שנהגו ראשי המשמרת עד לאותה עת. כיו"ר המשמרת, יזם והוביל רפורמה ארגונית רחבה להתחדשות ארגון הצעירים של המפלגה. במסגרת הרפורמה התקיים הליך בחירות דמוקרטי ברחבי ישראל. בתקופה זו הוביל חרמוני את המשמרת הצעירה למספר מאבקים ציבוריים ובראשם מאבקים חברתיים כנגד הפגיעה בשכבות המוחלשות והעלאת מחירי הלחם, סולידריות כנגד פגיעה בזכויות העובדים, תמיכה ציבורית בתוכנית ההתנתקות ומאבק בתמיכתם של גורמים פוליטיים בסרבנות פוליטית בצה"ל אשר הושמעה על ידי הנהגת הימין בישראל. כמו כן, הוביל משלחות דיאלוג עם גורמים פלסטינים, דבר אשר עורר סערה ציבורית לאחר שחרמוני פגש באקראי במהלך משלחת המשמרת הצעירה לרמאללה שר מטעם החמאס, שוחח עימו וקרא לו לפעול לשחרורו של החייל השבוי, גלעד שליט. לאחר תום כהונתו שימש לתקופה קצרה כיועצו הפוליטי של יו"ר מפלגת העבודה ושר הביטחון אהוד ברק, אולם התפטר מתפקידו ביום שבו עזב ברק את מפלגת העבודה לטובת מפלגת העצמאות.
בימי המחאה החברתית בשנת 2011 היה חרמוני ממובילי מאהל המחאה שהוקם בעיר מודיעין, ופעל לייצוג ומתן סיוע משפטי לפעילי המחאה שנעצרו בהפגנות.
חרמוני מזוהה עם המאבק לשוויון זכויות של ישראלים יוצאי אתיופיה. בשנת 2008 הוא ייצג בהתנדבות את הקהילה בעתירה לבג"ץ אשר הוגשה על ידי האגודה הישראלית למען יהודי אתיופיה ויו"ר מטה המאבק לשוויון חברתי ליוצאי אתיופיה, גדי יברקן, שדרשה מהממשלה ליישם את החלטתה להעביר יותר מ-800 מיליון שקלים לצמצום פערים בין יוצאי אתיופיה לישראלים הוותיקים, והעתירה התקבלה. בנוסף, חרמוני לקח חלק לאורך השנים במאבקים ובהפגנות השונות של יוצאי אתיופיה למען שוויון וכנגד אלימות משטרתית וייצג בהתנדבות עשרות מבני הקהילה בעניינים שונים מול הרשויות, לרבות בנושא עיגון מעמדם של הקייסים.
בשנים 2010–2012 הקים חרמוני את מטה המאבק לביטול חוק ההסדרים במפלגת העבודה.
ביולי 2022 התמודד על ראשות מפלגת העבודה בבחירות המקדימות במפלגת העבודה לקראת הבחירות לכנסת העשרים וחמש וזכה ב-16% מהקולות, לעומת 82% ליו"ר המכהנת מרב מיכאלי.
חיים אישיים
חרמוני חי במודיעין-מכבים-רעות. הוא נשוי ואב לבת.
חבורת בימות
חבורת בימות הייתה חבורת זמרים ישראלים שהוקמה בשנת 1972 והעלתה מופע משיריה של נעמי שמר.
חבורת בימות
המופע בוים על ידי צדי צרפתי וזכה להצלחה רבה.
בנוסף לשיריה המוכרים של שמר ששולבו במופע, הוצגו שירים חדשים כמו "לשיר זה כמו להיות ירדן", "לא אמות כי אחיה" (שהולחן על פסוקים מתוך תהילים) "בארץ להד"ם", "מר נרקיס", ו"שש עשרה" שהפכו ללהיטים גדולים.
הלהקה התפרקה בשנת 1973.
אפיון המופע של "חבורת בימות"
המופע משירי שמר, כלל את המיטב שבשיריה בתקופה שאחרי מלחמת ששת הימים. נוסף לשירים המוכרים כלל המופע גם שירים שחשפו פן מוכר פחות של שמר, עם שירים כמו "מר נרקיס" העוסק ברווק כרוני, "שיר ערש למקרים מיוחדים" שהוא שיר ערש לבתם של הורים גרושים, "אנשים יפים" העוסק במיופייפי החברה הגבוהה, ו"המכשפות" על עיתונות רכילאית.
בערב נכללו גם השירים "ארבעים" ("יצאתי תמיד עם יותר צעירים... ולבשתי ביקיני אחרי גיל עשרים") ו"אני מגדלת בעל" ("וכשאומר שאני גידלתי בעל, הם ישלחו אותי ישר לגן עדן"). שמר נמנעה מלכלול את שני האחרונים בלקטי הפזמונים הרבים שהוציאה במהלך השנים.
בין הלהיטים הגדולים ממופע זה היו "לשיר זה כמו להיות ירדן" ו"בארץ להד"ם", שניהם בביצועה של מירי אלוני.
שני שירים מהמופע הגיעו למצעד השנתי תשל"ג (1973): "מר נרקיס", שדורג במקום ה־25 ו"לשיר זה כמו להיות ירדן", שדורג במקום ה-18.
המנהלת המוזיקלית של המופע הייתה הפרופ' למוזיקה - חנה הכהן.
המעבדים של שירי המופע היו: מתי כספי, שלמה גרוניך, אלכס וייס, סטו הכהן, גיל אלדמע ופולדי שצמן.
אלבום
האלבום "שירי נעמי שמר" (1972, מילים ולחנים - נעמי שמר) הוקלט על ידי חברי "חבורת בימות".
רוב שירי האלבום עובדו על ידי מתי כספי: "לשיר זה כמו להיות ירדן", "אין ויש", "חרוזי ביניים", "בארץ להד"ם", "לא אמות כי אחיה", "מר נרקיס", "אני מגדלת בעל", "ארבעים", "שני צלמי רחוב".
גביע דייוויס 1953
גביע דייוויס 1953 הייתה התחרות ה-42 במניין מאז ייסוד התחרות.
מחזיקי הגביע היו נציגי אוסטרליה ומשחק הגמר נערך במלבורן, אוסטרליה. לתחרות נרשמו 29 נבחרות שחולקו ל-3 בתים- "בית אמריקה", "בית אירופה" ו"בית המזרח" שכלל את נבחרת הודו בלבד. בין מנצחי הבתים נערכו משחקים על הזכות להתמודד עם מחזיקת הגביע על התואר.
המשחק על התואר נערך ב-31-28 בדצמבר 1953 במלבורן, אוסטרליה. נבחרת אוסטרליה ניצחה את נבחרת ארצות הברית עם תוצאה 2:3. בכך נבחרת אוסטרליה זכתה בתואר בפעם הרביעית ברציפות ובפעם ה-11 בסך הכל.
בית אמריקה
הבית כלל 6 נבחרות כולל יפן. לאחר משחקים מוקדמים החלו משחקי חצי הגמר.
בית אירופה
הבית כלל 22 קבוצות, כולל דרום אפריקה, הפיליפינים, ציילון, מצרים וישראל. לאחר משחקים מוקדמים החלו משחקי רבע הגמר.
משחקים בין מנצחי הבתים
המשחקים נערכו במהלך דצמבר 1953 באוסטרליה.
ישראל בגביע דייוויס
לאחר הפסקה של שנתיים, בשנת 1953 נבחרת ישראל חידשה את השתתפותה בתחרות. היא שובצה בבית אירופה ושיחקה נגד נבחרת ספרד.
תפוז
תפוז (ראשי תיבות של תפוח זהב) הוא מין של עץ מסוג הדרים. פרי התפוז הוא אחד מפירות ההדר הנפוצים ביותר. הוא עגול, וצבעו כתום. לרוב, השם "תפוז" יתייחס לפרי, והעץ יקרא "עץ התפוז".
התפוזים גדלים באקלים סובטרופי ובאקלים ים-תיכוני ונפוצים בכל רחבי העולם, בישראל קיימים במקומות לחים.
מקור השם
עצי תפוז הובאו לישראל לפני מאות שנים, כנראה בידי סוחרים פורטוגליים, ומכאן נגזר שמם הערבי "בֻּרתֻקאל" (שיבוש של המילה פורטוגל).
בראשית המאה ה-20 כונה הפרי בעברית בפי ראשוני המתיישבים תפוח זהב, שם שניתן לו בהשראת הכתוב "תַּפּוּחֵי-זָהָב בְּמַשְׂכִּיּוֹת כָּסֶף", אף שבמקור הכוונה היא לתפוחים מלאכותיים העשויים זהב, ובזכות דמיונו לתפוח עץ וצבעו הזהוב. בשנות ה-30 הציע הבלשן יצחק אבינרי לאמץ את ראשי התיבות תפו"ז (כלומר: לקרוא אותם ככתיבם).
חידוש המילה תפוז גרר אחריו התנגדויות רבות בקרב מחדשי השפה העברית. במקרה זה, לא נבעה מהתנגדות למשמעות השם בדומה לעגבנייה, אלא בשל התעוזה הלשונית - צירוף של שתי מילים (כגון צלמוות ובליעל), והשימוש בהלחם בסיסים לא היה מקובל אז, והחידוש נתפס כבלתי טבעי לשפה העברית.
מקור השם Orange, "אורנג'" באנגלית הוא משם הפרי בספרדית Naranja, שמגיע מן השם נה ראנג'י בסנסקריט.
היסטוריה
לדעת רוב החוקרים מקורו של התפוז בהכלאה בין פומלה (Citrus maxima) לבין מנדרינה (Citrus reticulata). שני פירות הדר אלה מקורם בסין. השערה אחרת למוצא התפוז טוענת כי פרי החושחש, החמוץ למדי יחסית לזני תפוז מודרניים, הוא פרי התפוז המקורי. טעמו חמוץ בשל החמיצות הקלה של המיץ. לא ברור לחלוטין האם החושחש הוא אכן הפרי המקורי, וייתכן כי לא קיים זן מקורי של תפוז בר.
גידול
גידול התפוז זקוק לאקלים חמים. החשש המרכזי הוא מפגיעת קור שעשויה להביא לחיסול מטע תפוזים שלם. דבר זה עשוי להתרחש לקראת סיום תקופת גידול הפרי מכיוון שהתפוז מסיים את התפתחותו בזמן הסתיו או החורף. האקלים הים תיכוני מתאים ביותר לגידול תפוזים ואכן הגידול נפוץ במדינות הים התיכון ובמדינות אחרות בהן יש אקלים מסוג זה. גם בישראל גידול תפוזים נפוץ אך כמות מטעי התפוזים ופרי ההדר בכלל מתמעטת משנה לשנה בעיקר מסיבות של כדאיות כלכלית. בישראל היו עד שנות ה-70 420,000 דונם של פרדסים לגידול תפוזים, שהצטמצמו בימינו ל-175,000 דונם. המותג הארץ-ישראלי (ומאוחר יותר גם ישראלי) "תפוזי ג'אפה" (על שם יפו) נחשב אז והיום לסמל של איכות, והוא אף נמכר למגדלים בצפון אפריקה ובספרד.
לפי נתוני FAOSTAT המגדלות המרכזיות של תפוזים בעולם בשנת 2005 היו (בטונות):
קרל שטפק
קרל קונסטנטין היינריך שטפק (בגרמנית: Carl Constantin Heinrich Steffeck; 4 באפריל 1818 – 11 ביולי 1890) היה צייר ואמן גרפי גרמני. הוא היה ידוע במיוחד בזכות ציוריו של סוסים וכלבים.
ביוגרפיה
הוא היה בנו של "ג'נטלמן בעל אמצעים עצמאיים" שהתעניין באמנות. עוד כשהיה בגימנסיה לקח שיעורים באקדמיה הפרוסית לאמנויות. בשנת 1837 הוא נכנס לכיתת אמן של צייר הסוסים פרנץ קרוגר ומאוחר יותר עבד בסטודיו של קרל יוזף בגס. הוא נסע לפריז בשנת 1839, שם בילה חודשיים בלימודים אצל פול דלארוש והושפע מעבודתו של הוראס ורנה. בין השנים 1840 עד 1842 התגורר באיטליה.
כשחזר התמסר בעיקר לציורי ציידים ובעלי חיים. עם הזמן הוא התרכז יותר בסוסים: במנוחה, באימון, בעסקי ספורט וכו'.
בשנת 1864 המדינה הפרוסית רכשה את תמונה של סוסים עבור הגלריה הלאומית בברלין.
עם זאת הוא המשיך לצייר דיוקנאות בכל הגדלים וכן ציורים היסטוריים, ליטוגרפיות, תחריטים ואפילו כמה פסלי חיות ברונזה קטנות. תלמידו, מקס ליברמן, נזכר כיצד שטפק ייצר דיוקנאות של סוסים ורוכבים, אותם מכר שהלקוחות לקחו אותם הביתה כשהם עדיין רטובים.
מראשית שנות ה-50 של המאה ה-19 הוא התמסר יותר להוראה. בשנת 1859 הוא הפך לפרופסור באקדמיה הפרוסית, ובשנת 1880 מונה למנהל האוניברסיטה הקונסטיאקברג.
בין עבודותיו הידועות ביותר שאינן של בעלי חיים נמנים "הוצאתו להורג של רוברט בלום" בבריגיטנאו ומחזור של סצנות מההיסטוריה הפרוסית עבור גימנסיה בקוניגסברג.
הוא נפטר בפתאומיות, משבץ מוחי, ונקבר בבית הקברות הצרפתי בברלין.
מדליון הדיוקן של מצבתו נוצר על ידי הפסל פרידריך ריש, פרופסור מהאקדמיה לאמנות קניגסברג.
פאוור ריינג'רס ביסט מורפרס
פאוור ריינג'רס ביסט מורפרס (באנגלית: Power Rangers Beast Morphers) היא סדרת פעולה והרפתקאות אמריקאית לילדים בזיכיון ה"פאוור ריינג'רס". העלילה מתמקדת בצוות הפאוור ריינג'רס שנלחם בכוחות הרשע המבקשים להשתלט על היקום.
פרק הבכורה של הסדרה עלה לשידור בארצות הברית ב-2 במרץ 2019 בערוץ ניקלודיאון. בישראל הסדרה שודרה לראשונה בערוץ ניקלודיאון ישראל ב-5 באפריל 2020, וזאת הייתה העונה החמישית (לא כולל שני הסרטים המקוריים: "מייטי מורפין פאוור ריינג'רס הסרט" ו"פאוור ריינג'ס טורבו הסרט") שדובבה לעברית בארץ, אחרי שתי קלטות הווידאו של "פאוור ריינג'רס צוות הצלה" משנת 2000.
הפועל חיפה (כדורסל)
היסטוריה
הקבוצה נוסדה בחיפה ב-1930 והחלה לשחק באופן מקצועי בליגה הראשונה (ליגה א') בעונת 1954/1955. זו הייתה למעשה העונה הראשונה של ליגה א' בכדורסל הישראלי, כיוון שהעונה שקדמה לה הוגדרה "עונת מבחן" בה שיחקה הקבוצה במחוז הצפוני של ליגת המבחן השנייה וקודם לכן בליגה הפנימית של מרכז הפועל באופן לא סדיר מ-1930, שלא השפיעה על זהות הקבוצות בעונה הראשונה. בעונת 1961/1962 סיימה הקבוצה במקום השני בליגה, שמעונת 1960 נקראה "הליגה הלאומית". למעשה, לאורך כל שנות ה-60 נחשבה לקבוצה השלישית בטיבה בישראל, אחרי מכבי והפועל תל אביב. ב-11 העונות שבין עונת 1958/1959 לעונת 1968/1969 ירדה רק פעמיים מהמקום השלישי בטבלה: בעונת 1960/1961 דורגה חמישית וב-1968/1969 דורגה רביעית, עם נקודה אחת פחות מ-הפועל חולון שסיימה שלישית. בשנות ה-60 הכדורסלן הבולט בקבוצה היה יצחק מזרחי, שהוא גם מלך הסלים שלה בכל הזמנים עד היום.
"תור הזהב" של החיפאים הסתיים עם תחילת שנות ה-70, ובסיום עונת 1971/1972 נשרה הקבוצה לראשונה ל-לליגה השנייה, וזאת מהמקום האחרון בליגה הלאומית. כעבור עונה אחת שבה לליגה הבכירה. הקבוצה בילתה שלוש עונות בליגה הלאומית לפני שירדה שוב לעונה אחת לליגה הארצית בתום עונת 1975/1976. בקיץ 1976 התאחדה עם קבוצת הפועל קריית חיים, שירדה אז לליגה הארצית, ולמשך שלוש עונות נשאה את השם "הפועל חיפה/קריית חיים".
גביע קוראץ'
בסיום עונת 1977/1978 סיימה הקבוצה במקום ה-4 והעפילה לסיבוב השני של גביע קוראץ' בו נפגשה לצמד משחקים נגד ראסינג מכלן הבלגית במשחק הראשון שהתקיים בחיפה ניצחה חיפה בתוצאה 93 - 70 אך בגומלין שהתקיים בבלגיה הפסידה חיפה בתוצאה 63 - 84 ובסיכום שני המשחקים העפילה לשלב הבתים של המפעל בו שובצה בבית ב' במשחקי הבתים גברו האדומים פעמים על אוליפיה דאנטיב בחיפה ובצרפת והפסידו פעמים לפאגוסין גוריציה ולפרטיזן בלגרד שזכתה בסוף עונת 78/79 בגביע קוראץ' את עונת 1978/1979 סיימה הקבוצה במקום ה-4 בזהה לעונה שעברה והעפילה לסיבוב הראשון בו פגשה לצמד משחקים את ג'וליקולבני פלורי האיטלקית במשחק הראשון בין הקבוצות ניצחה חיפה 95 - 84 ובמשחק השני שהתקיים באיטליה, ניצחה הקבוצה הביתית 66–79 והעפילה על חשבונה של חיפה.
את עונת 1980/1981 סיימה הקבוצה במקום ה-6 והפעילה לסיבוב הראשון של גביע קוראץ' בו פגשה את אר.בי.סי פפינסטר מבלגיה בצמד המשחקים ניצחו הבלגים 66–69 ו-84–91.
בסיום עונת 1983/1984 בליגה הלאומית לאחר כ-3 עונות בהן נעדרה מגביע קוראץ' העפילה הקבוצה לסיבוב הראשון של עונת 84/85 בו פגשה לצמד משחקים את אינוסיס ניקיאה היוונית, במשחק הראשון שהתקיים ביוון ניצחה חיפה בתוצאה 77–74 בגומלין שנערך בחיפה הביסו החיפאים את היוונים בתוצאה 112 - 74 והעפילו לסיבוב השני. בסיבוב השני פגשה חיפה את שיבנקה שיבניק מיוגוסלביה (היום בקרואטיה) במשחק הראשון שהתקיים בחיפה ניצחה הקבוצה בתוצאה 105 - 100 ובגומלין שנערך בשיבניק ניצחו היוגוסלבים 94–97 אך בסיכום הכללי ניצחה חיפה והעפילה ל-16 האחרונות ושובצה לבית א' בו הפסידה ב-6 משחקים וסיימה במקום ה-4.
לאחר שלוש שנים של היעדרות סיימה חיפה את עונת 1986/1987 בליגה הלאומית במקום ה-7 בליגה אך במשחקי הפלייאוף העפילה לחצי הגמר וסיימה במקום השלישי במסגרת הפלייאוף ובעקבותיו העפילה הקבוצה לסיבוב הראשון של גביע קוראץ' בעונת 87/88, בסיבוב הראשון פגשה חיפה את פנאתינאיקוס היוונית, במשחק הראשון שהתקיים בחיפה גברו החיפאים בתוצאה 77–69 ובגומלין אשר התקיים ביוון ניצחו היוונים 62–69 מה שנתן את הניצחון לחיפאים בסיכום צמד המשחקים ואת העפלה לסיבוב השני בו פגשה חיפה את אסוול ליון-וילרבאן מצרפת, במשחק הראשון שהתקיים בחיפה ניצחה הקבוצה הביתית 103–89 ומשחק הגומלין ניצחו הצרפתים 75–93 והעפילו על חשבונה של חיפה לשלב הבא.
לאחר עונה אחת שבה הפועל חיפה והעפילה לסיבוב הראשון של עונת 1989/90 בה פגשה לצמד משחקים את יובקזרטה באסקט האיטלקית, במשחק הראשון בחיפה ניצחו האיטלקים 75–81 ובמשחק השני ניצחו בשנית 65–80 והעפילו על חשובנה של חיפה לסיבוב השני. בעונה זו הופיעה לאחרונה הקבוצה במפעל אירופאי.
שנות ה-80
מתחילת עונת 1977/1978 ועד לעונת 1989/1990 שמרה הקבוצה על מקומה בליגה הבכירה. בעונת 1981/1982 סיימה במקום הלפני אחרון, שהיה אמור להוביל ל-ליגה הארצית, אך איגוד הכדורסל החליט בקיץ 1980 לבטל את העליות והירידות בין הליגה הלאומית לארצית למשך שתי עונות כדי להוריד את הביקוש לרכישת שחקנים, לנוכח עליית מחירי השחקנים והחשש כי הקבוצות לא יצליחו לעמוד בתשלומים, כך ניצלה הקבוצה מירידה.
את עונת 1982/1983 סיימה הקבוצה במקום ה-9 ונותרה מחוץ לפלייאוף שהנוהג באותה השנה כאשר מאזנה עמד על 8 ניצחונות ו-14 הפסדים מרחק ניצחון בודד מן המקום ה-8.
את עונת 1983/1984 סיימה הקבוצה במקום ה-5 וברבע הגמר ניצחה את הפועל עפולה שסיימה במקום ה-4 0-2 בסדרת הטוב מ-3 כאשר עפולה הייתה בעלת זכות האירוח, לאחר מכן העפילה לחצי הגמר והפסידה למכבי תל אביב ולאחר מכן הפסידה להפועל תל אביב במשחק על מקומות 3-4 ועקב כך העפילה לגביע קוראץ'
Cold War Kids
שם הלהקה
חברי הלהקה נפגשו באוניברסיטת ביולה. הם הקימו את הלהקה בשנת 2004, כאשר הם היו נפגשים בקביעות בדירה של ג'וני ראסל. מאוסט חשב על שם הלהקה ב -1997, במהלך טיולו במזרח אירופה עם אחיו, שם מצאו פארק בבודפשט עם פסלים חסרים, שנלקחו לאחר שהקומוניזם נפל. כשראה שיש מגרש משחקים בפארק, אמר מאוסט "... האווירה בסביבה הזאת הכניסה את הביטוי 'ילדי המלחמה הקרה' לראש שלי, אולי שמעתי את זה קודם, אני גם ילד במלחמה הקרה, - נולדתי ב -1979". מאוסט השתמש בשם לאתר האישי שלו, אבל לאחר מכן החליטה הלהקה להפוך זאת לשם הלהקה.
הפועל חיפה (כדורסל)
שנות ה-80
את עונת 1985/1986 סיימה הקבוצה במקום ה-9 והייתה במרחק משחק אחד מהמקום ה-11 והאחרון, בעונה זו העפילה לחצי גמר גביע המדינה אך הודחה על ידי מכבי תל אביב.
את עונת 1986/1987 סיימה במקום ה-7 והעפילה לפלייאוף ברבע הגמר פגשה חיפה את ה-2 הפועל חולון וניצחה אותו ללא יתרון הביתיות 0-2 בסדרת הטוב מ-3, בחצי הגמר הפסידה להפועל תל אביב 1-2 בסדרת הטוב מ-3 כאשר כל קבוצה מנצחת את משחקי הבית שלה, בסדרת הטוב מ-3 על מקומות 3-4 ניצחה חיפה את אליצור נתניה 0-2 והעפילה לגביע קוראץ' בו ניצחה את פנאתינאיקוס היוונית.
את עונת 1987/1988 סיימה הקבוצה במקום ה-8 וברבע הגמר הודחה על ידי ה-1 מכבי תל אביב בסדרת הטוב מ-3 לאחר הפסד 2-0.
את עונת 1988/1989 סיימה הקבוצה במקום ה-4, בעונה זו שונה מבנה הליגה והונהג לראשונה פלייאוף של 4 הראשונות בלבד כאשר הפועל חיפה התארחה אצל המוליכה מכבי תל אביב ובסיכום סדרת הטוב מ-3 ניצחה תל אביב 1-2 לאחר שכל קבוצה ניצחה בביתה ובמשחק האחרון ניצחה תל אביב בהפרש של 2 נק' בלבד. בעונה זו העפילה הקבוצה לחצי גמר גביע המדינה אך הפסידה למכבי רמת גן 102 - 101.
את עונת 1989/1990 סיימה הקבוצה במקום ה-5 כאשר הפרש סלים מבדיל בינה לבין ה-4 הפועל ירושלים ולא העפילה לפלייאוף. באוגוסט 1990 התפרקה הקבוצה, ולא הופיעה למשחקיה בליגה בעונה הבאה, לאחר שצברה חובות של 2 מיליון שקל אותם לא יכלה לכסות.
שנות ה-90
בעונת 1990/1991 לא הופיעה הפועל חיפה למשחקיה בליגה הראשונה עקב בעיות כלכליות ונשרה למעשה לליגה השנייה, שנה מאוחר יותר היא חידשה את פעילותה בליגה השנייה, סיימה אחרונה וירדה לראשונה בתולדותיה לליגה השלישית.
הקבוצה שבה כעבור עונה אחת לליגה השנייה ובחלוף עונה נוספת העפילה ל-ליגה הראשונה ורשמה עלייה של שתי ליגות תוך שנתיים, בכך שבה הפועל חיפה לליגה הראשונה, בסיום עונת 1993/1994 אחרי 4 שנים של היעדרות.
הקבוצה לא הצליחה לשרוד בליגה הראשונה ונשרה כעבור עונה אחת בלבד, עם תום עונת 1994/1995, וחזרה לליגה השנייה לאחר שסיימה במקום ה-12 כאשר מאזנה הוא 6 ניצחונות ו-20 הפסדים.
בעונות 1995/1996, 1996/1997, 1997/1998 ו-1998/1999 שיחקה הקבוצה בליגה לאומית ב' (הליגה השנייה) ובסיום עונת 1998/1999 סיימה הקבוצה במקום הראשון בליגה לאומית ב' ועלתה לליגה לאומית א' אחרי 4 שנים של היעדרות. באותה העונה היא הגיעה לחצי גמר גביע המדינה והפסידה להפועל ירושלים. אז כיכבו בה ג'סי סולטרס ודארט בויד.
שנות ה-2000, איחודים ופירוקים
בשנת 2000 במהלך עונת 1999/2000, ניסה להוביל ראש העיר עמרם מצנע מהלך של איחוד עם היריבה העירונית מכבי חיפה ויצר את "מועדון כדורסל חיפה" (מ.כ. חיפה) ששיחקה במדים בצבע כחול לבן (נייטרלי בין הירוק של מכבי ואדום של הפועל), אך בעוד אנשי מכבי הסכימו ועברו לשחק תחת השם החדש, אנשי הפועל התנגדו בתוקף ועברו לשחק בהיכל הספורט העירוני נשר, ושם הקבוצה שונה להפועל חיפה/נשר. בעונה זו סיימה הקבוצה במקום השלישי בליגה הסדירה, ולמרות יתרון הביתיות הפסידה בסדרת רבע הגמר לעירוני רמת גן לאחר שהפסידה במשחק ה-3 בסדרת הטוב מ-3.
הקדנציה האחרונה של הקבוצה בליגת הבכירה הייתה בעונת 2000/2001 (עונת השינוי במבנה הליגות והקמת ליגת העל והליגה הלאומית החדשה), כשבסיומה נשרה לליגה הלאומית מהמקום ה-13. לאחר כשנה התאחדה בליגה השנייה הקבוצה עם רמת השרון, ובעונת 2003/2004 שיחקה הקבוצה בליגת העל תחת השם רמת השרון/חיפה. בעונה זו סיימה הקבוצה במקום ה-8 והעפילה לפלייאוף העליון בה הפסידה בסדרת הטוב מ-5 למכבי תל אביב 0-3.
את עונת 2004/2005 סיימה הקבוצה המאוחדת במקום ה-10 כאשר משחק אחד מפריד בינה לבין היורדת מכבי פתח תקווה. בסיום אותה עונה התפרק האיחוד עם רמת השרון והקבוצה פורקה.
בעונת 2009/2010 סיימה הקבוצה במקום הרביעי בליגה הלאומית אך הפסידה 2-0 ברבע גמר הפלייאוף למכבי אשדוד. בסיום אותה עונה התפרקה הקבוצה שוב מסיבות תקציביות, כשכל המאמצים להציל את הקבוצה ולהשיג ספונסר עלו בתוהו.
החל מ-2010: בנייה מחדש כקבוצת אוהדים
לקראת עונת 2011/2012 רשמו חברי עמותת "הפועל חיפה כדורסל – לב אדום (ע"ר)" את הקבוצה מחדש, בתקווה לחזור לצמרת הכדורסל הישראלי. הקבוצה במתכונתה החדשה כקבוצת אוהדים נרשמה ושובצה במחוז זבולון של ליגה ב' וב-17 באוקטובר 2011 החלה את משחקיה בניצחון ביתי על הפועל זבולון/יגור 99-61. הקבוצה ערכה את משחקיה הביתיים באולם הספורט של מתנ"ס ליאו בק. בסוף העונה עלתה הקבוצה לליגה א' לאחר שסיימה את העונה במקום הראשון.
בעונת המשחקים 2012/2013 שיחקה הקבוצה בליגה א' מחוז שרון. הקבוצה סיימה במקום השלישי במאזן ניצחונות 18-4, כאשר 2 הפסדים להפועל מגידו משאירים את הקבוצה בליגה א'.
בסיום העונה הסדירה סיימה הקבוצה במקום השני, המוביל לפלייאוף העלייה לארצית, במאזן של 19 ניצחונות ו-3 הפסדים, שנייה להפועל עכו עם 20-2.
בפלייאוף העלייה גברה הפועל חיפה פעמיים על מכבי רעננה "יאיר" מליגה א' מחוז שרון ועל הפועל מגידו מהארצית ובכך החליפה את מגידו בליגה ארצית-צפון. בסיום העונה מונה יוסי שוורץ למאמן הקבוצה, שוורץ היה מאמן הקבוצה לפני פירוקה והעלה את הקבוצה מליגה א' עד לליגה הלאומית.
בעונת 2014/2015 שיחקה הקבוצה בליגה הארצית וסיימה במקום השני אחרי הפועל רמת גן/גבעתיים. במהלך העונה פוטר המאמן יוסי שוורץ לאחר שהקבוצה ספגה מספר הפסדים בשלב מוקדם בליגה שפגעו בסיכויי העלייה, ובמקומו מונה שוב שקד שוהם כמאמן/שחקן.
לקראת עונת 2015/2016 נבחר וועד מנהל המונה חמישה חברים (ארבעה ותיקים ואחד חדש), ונבנה סגל אשר אנשי המועדון קיוו כי יוביל אותו אל הליגה הלאומית בסיום העונה. שקד שוהם, אשר פרש ממשחק פעיל נבחר על ידי הוועד להמשיך בתפקידו ולהעלות את הקבוצה לליגה הלאומית.
את העונה הסדירה סיימה הפועל חיפה במקום הראשון, אך בשנה זו הונהג לראשונה פלייאוף עליון למקומות 1-4 בשיטת סדרות של שלושה משחקים. בחצי הגמר פגשה הפועל חיפה את הפועל עכו. במשחק הראשון בקריית אליעזר הביסה הפועל חיפה 89-69 את עכו. במשחק השני שנערך בעכו, הקשתה המארחת על הקבוצה, אך בסיום ניצחון 72-66 העניק לחיפה את המקום בגמר נגד הפועל עמק יזרעאל אשר גברה בחצי הגמר השני על בית"ר כפר יונה. המשחק הראשון בסדרת הגמר שוחק בקריית אליעזר, לראשונה לעיני אולם מלא. הפועל חיפה הראתה עליונות ושלטה לאורך כל המשחק שנגמר בתוצאה 97-74. המשחק השני שוחק שבוע לאחר מכן באולם בנהלל בו הביסה הפועל חיפה 99-65 את עמק יזרעאל וחזרה שוב לליגה הלאומית.
בליגה הלאומית
עונת 2016/2017 הקבוצה הודחה מגביע המדינה לאחר המשחק הראשון בעקבות הפסד למכבי רחובות 83-71 ובכך סימה את דרכה בגביע.
במהלך העונה התפטר המאמן שקד שוהם מאימון הקבוצה ובמקומו הצטרף המאמן עמיר עוזי.
בעונתה הראשונה מאז חזרה לליגה הלאומית, סיימה את הליגה הסדירה במקום ה-10 בפלייאוף התחתון והבטיחה עונה נוספת בליגה הלאומית.
עונת 2017/2018
ב-19 בדצמבר התפטר מאמן הקבוצה שרון אברהמי.
ב-21 בדצמבר חתם נתי כהן כמאמן הקבוצה.ב-9 פברואר 2018 התפטר נתי כהן מאימון הקבוצה ובמקומו חתם שקד שוהם.
ב-25 בפברואר הוחתם דוד אלהרר כמאמן הקבוצה לאחר ששקד שוהם התפטר בעקבות חילוקי דעות עם יובל רוסמן מנכ"ל הקבוצה.
ב-12 באפריל התפטר מאמן הקבוצה דוד אלהרר. ב-13 באפריל הוחתם איתי לוי כמאמן הקבוצה.
ב-1 במאי סיימה הקבוצה במקום המוביל לליגה הארצית לאחר הפסד במחזור האחרון לעונה, אך למזלה נשארה בלאומית עקב התפרקותה של מכבי עירוני קריית גת.
ההכנות לעונה זו נפתחו באיחור עקב ההמתנה להתפרקות מכבי קריית גת והשארות הקבוצה בליגה הלאומית. בקיץ 2018 חתם בקבוצה המאמן עופר רחימי. פתיחת עונה זו התעכבה בעקבות שביתה בליגה, בתחילה נקבע כי הדרבי של חיפה יתקיים במחזור החמישי אך בעקבות דחיית המשחקים התקיים הדרבי במשחק השני בעונה לאחר כ-18 שנים בהן לא התקיים דרבי בעיר, בסיום הדרבי גברה הפועל על מכבי בתוצאה 95 - 92.
בפברואר 2019 פוטר עופר רחימי מאימון הקבוצה ובמקומו מונה אלעד חסין.
את עונה זו סיימה הקבוצה במקום ה-9 בליגה והראשון בפלייאוף התחתון כאשר מאזנה עומד על 15 ניצחונות ו-16 הפסדים, שחקן הקבוצה נאור שרון סיים כמלך האסיסטים של הליגה בעונה הסדירה.
עונת 2019/20
את עונה זו פתחה הקבוצה במשחק גביע המדינה בו ניצחה לראשונה מאז חזרה לליגה הלאומית את הפועל רמת-גן גבעתיים 104 - 94 והעפילה לשלב שמינית הגמר לראשונה מאז עונת 2004/05.
בעקבות התפרצות מגפת הקורונה במהלך העונה, הפוסקה העונה הסדירה כאשר הפועל חיפה ממוקמת במקום ה-2 ומנהלת הליגה הלאומית הכריזה על סיום העונה והעפלה של חיפה ובני הרצליה לליגת העל בעקבות מיקומן בטבלה.
העשור השני של המאה ה-21
עונת 2020/2021
את עונת 2020/21 בליגת העל, פתחה הקבוצה במסגרת שמינית גמר גביע ווינר במשחק בו ניצחה 86-84 את הפועל באר שבע, אך בשלב רבע הגמר הודחה כאשר הפסידה למכבי תל אביב. קודם לפתיחת העונה נרשמה הקבוצה יחד עם 11 קבוצות מליגת העל אל הליגה הבלקנית בכדורסל ושובצה בבית א' יחד עם הפועל תל אביב ובני הרצליה, את שלב הבתים של הטורניר סיימה הקובצה במקום ה-3.
בית א' בליגה הבלקנית
בסיבוב הראשון של גביע המדינה לעונה זאת, גברה הקבוצה על הפועל גליל עליון מהליגה הלאומית והעפילה לשלב שמינית הגמר בו הודחה לאחר הפסד למכבי תל אביב. בעונה זו התקיים לראשונה מזה עשרים שנים דרבי חיפאי בליגת העל, המשחק הראשון התקיים ללא קהל בעקבות מגפת הקורנה הסתיים בניצחון של הפועל לאחר הארכה בתוצאה 100-91, המשחק השני התקיים לאחר מבצע החיסונים בישראל ועם כמות מוגבלת של קהל (1,500 צופים) וגם הוא הסתיים בניצחון הפועל 87-84. בתום הסיבוב השני של הליגה הבטיחה הקבוצה את מקומה בבית העליון ובעקבות כך העפילה לסדרת הפלייאוף. בסדרת הפלייאוף הודחה הקבוצה בשלב רבע הגמר לאחר הפסד 0–2 להפועל אילת.
עונת 2021/2022
את עונת 2021/2022 פתחה הקבוצה בגביע ווינר. בסיבוב הראשון היא גברה 96–71 על הפועל גליל עליון ובשלב שמינית הגמר הפסידה להפועל אילת 94–79 וסיימה את דרכה במפעל.
בעונה זו ועם צמצום מספר המשתתפות בגביע המדינה בכדורסל הצליחה הקבוצה להעפיל לשלב רבע הגמר, אך הודחה לאחר הפסד להפועל חולון לאחר 2 הארכות. את העונה הסדירה סיימה הקבוצה במקום ה-6 והודחה בשלב רבע הגמר לאחר הפסד 0–3 בסדרת רבע הגמר לבני הרצליה. בעונה זו שני שחקנים מסגל הקבוצה גרגורי ורגאס וקאדים אלן החזיקו במקומות הראשונים בליגה באסיסטים ובחטיפות בהתאמה.
עונת 2022/2023
לקראת עונה זו הוחתם שרון דרוקר כמאמן הקבוצה במקומו של אלעד חסין. לקראת עונת 2022/23 בליגת העל נרשמה הקבוצה לטורניר היורופקאפ של עונת 2022/23 בו דורגה בדרג ג' ושובצה בסיבוב המוקדמות השני נגד קטאיה יואנסו הפינית אותה ניצחה 75–64, בשלב גמר המוקדמות של הטורניר ניצחה הקבוצה את רילסקי ספורטיסט 68–61 והעפילה לראשונה בתולדותיה לשלב הבתים של המפעל. בשלב הבתים שובצה לבית ב'. בגביע המדינה בכדורסל העפילה הקבוצה לראשונה מאז עונת 1998/99 לשלב חצי הגמר אך הפסידה להפועל ירושלים אשר זכתה בסופו של דבר בגביע. בהמשך העונה סבלה הקבוצה מרצף הפסדים ובמחזור ה-23 פוטר מאמן הקבוצה שרון דרוקר כאשר הקבוצה במקום ה-11 במאזן של 6 ניצחונות ו-17 הפסדים ובמקומו מונה מיקי גורקה, עד סיום העונה ניצחה הקבוצה ב-3 משחקים והפסידה ב-1 ובסופו של דבר סיימה במקום ה-9.
יורופקאפ
בשלב הבתים שובצה בבית ב' בו סיימה במקום הראשון במאזן של 5 ניצחונות והפסד בודד והעפילה לשלב הבתים השני בו שובצה בבית י'
שלב הבתים השני
בשלב הבתים השני - 16 האחרונות, שובצה הקבוצה לבית י', את משחקיה פתחה בצמד ניצחונות על פטריוטי לביצ'ה ובודיוולניק קייב אך לאחר מכן הפסידה את ארבעת המשחקים הנותרים וסיימה את דרכה בתחרות במקום ה-4 בבית י'.
מחלקות נוער ונשים מאז הקמת עמותת האוהדים
עם הקמת עמותת האוהדים הקימה הפועל חיפה קבוצות ילדים ונוער וקבוצות ילדות ונערות וב-2016 רכשה העמותה את זכויות הניהול של קבוצת הבוגרות והקבוצה נוסדה מחדש ומשחקת בליגה הארצית (הליגה השלישית).
קבוצות הנוער והנערות משחקות בכ-8 ליגות שונות (לעיתים שתי קבוצות באותה הליגה) מקבוצת קט סל ילדים ועד קבוצת נוער, ומקבוצת קט סל בנות ועד קבוצת בוגרות. נכון ל-2019 מונות מחלקות הנוער והנערות כ-450 שחקנים.
שיאני ההופעות בקבוצה בליגה הבכירה
ראו גם:
אוטראקהאנד
אוטראקהאנד (उत्तराखण्ड ;Uttarakhand) היא מדינה בצפון הודו, אשר נוצרה בשנת 2000, כמדינה ה-27 של הודו, כתוצאה מחלוקת מדינת אוטר פרדש.
בין השנים 2000 ו-2006 היא נקראה בשם "אוטראנצ'ל" (Uttaranchal ;उत्तरांचल), ושמה הוחזר לשם ההיסטורי בינואר 2007, בעקבות רצון התושבים. בסנסקריט, משמעות המילה "אוטראקהאנד" היא "ארץ הצפון".
אוטראקהאנד גובלת בדרום באוטר פרדש, במערב בהימאצ'ל פרדש, בצפון בטיבט ובמזרח בנפאל.
במדינה ההררית, המורכבת מחבלי הארץ גארהוואל וקומאון, נמצאים מקורותיו של נהר הגנגס, וישנן בה מספר ערים הקדושות במיוחד להינדואים, ההופכות בעונה למוקדי עלייה לרגל למאמינים. בין הערים הקדושות ניתן למנות את הרידוואר, רישיקש וכן מספר עיירות קטנות הממוקמות במקורות הגנגס.
היסטוריה
המדינה נוסדה כמענה ללחץ של תושביה להיפרדות משאר תושבי אוטר פרדש. הסיבות להפקדות ויצירת המדינה החדשה:
כלכליות: חבל ארץ זה עשיר יותר ותושביו לא רצו להמשיך ולסבסד את שאר המדינה
תרבותיות-חברתיות: תושבי אזור זה שייכים לקאסטות הגבוהות לעומת תושבי שאר המדינה השייכים לנמוכות יותר ואף לטמאים
דתיות: חבל הארץ משופע במקומות קדושים שהיו מוזנחים בתקופת השלטון הקודם והסברה הייתה שבשלטון עצמאי מצבם ישתפר (בפועל, עד 2007 טרם התרחש השינוי)
חבל הארץ עבר תמורות שלטוניות רבות, כל השושלות ששלטו בצפון הודו במהלך ההיסטוריה שלטו גם בו, עד בואם של הבריטים שהעבירו אותו למדינת הודו העצמאית.
רשויות הממשל
לאור חוקת הודו, שיטת השלטון באוטראקהאנד היא דמוקרטיה פרלמנטרית וייצוגית. המושל (ראש המדינה) ממונה אחת לחמש שנים על ידי נשיא הודו. השר הראשי (ראש הרשות המבצעת וראש המדינה בפועל) הוא מנהיג המפלגה הגדולה או מנהיג קואליציית רוב של מפלגות בפרלמנט. הממשלה ממונה על ידי המושל בעזרת השר הראשי. הפרלמנט הוא בית מחוקקים חד-ביתי ובו 71 נציגים. המדינה שולחת 5 נציגים ללוק סבהה ו-3 נציגים לרג'יה סבהה. נכון ל-2017, המפלגה הדומיננטית במדינה היא הקונגרס הלאומי.
מחוזות
במדינה 13 מחוזות:
טופוגרפיה, גאוגרפיה ואקלים
אוטראקהאנד נחשבת לאחת המדינות היפות והתיירותיות של הודו. רובה שוכנת בתחום ההימאליה ההודית, ולכן מורכבת מפסגות הרים ועמקים בהם זורמים נחלים וניתן למצוא בה אגמים רבים.
מקורותיהם של הגנגס והיאמונה, הנהרות הקדושים ביותר להינדואים, בקרחונים בצפונה של מדינה זו.
כלכלה
המדינה היא השנייה במהירות צמיחתה בהודו. תיירות פנים וחוץ היא אחד המרכיבים העיקריים של כלכלת אוטראקהאנד. כמו שאר הודו, גם במדינה זו החקלאות מהווה נדבך מרכזי בכלכלה. הגידולים המרכזיים כוללים אורז, קטניות, פולי סויה ודגנים. במהלך 2010, ייוצרו במדינה כ-831 אלף טון חיטה, 610 אלף טון אורז וכ-5 מיליון טון קני סוכר.
תיירות
עונת התיירות נמשכת ממרץ עד אוקטובר באתרי ההרים הגבוהים ובעונה ההפוכה במוקדי התיירות הפופולריים רישיקש והארידוואר. לאתרי העלייה לרגל במדינה מגיעים עשרות אלפי מאמינים הינדואים וסיקהים שעולים לרגל. בצפון המדינה שוכנים "ארבעת המושבים הקטנים" (Chota Char Dham) שהם חלק מארבעת המושבים בהם צריך המאמין ההינדואי לבקר בחייו: יאמונוטרי במקור היאמונה, גנגוטרי במקור הגנגס, קאדרנאת המוקדש לאל שיווה ו-באדרינאת המוקדש לאל וישנו. בעיר הקדושה הארידוואר ("מעבר שיווה/וישנו" תלוי בהגייה) חל אחת לתריסר שנים אירוע הקומבה מלה שבו מתארחים בעיר מיליוני עולי רגל. בעיר רישיקש הסמוכה ישנם מרכזי יוגה ואשראמים רבים המהווים מוקד משיכה לתיירים מהודו והעולם. מקדש המקונד סאהיב (Hem-kund Sahib) הסיקהי הוא יעד עלייה לרגל לבני דת זו.
עיירות הנופש נייניטאל, מאסורי ואלמורה הן מיעדי התיירות הפופולריים בהודו. שמורת הטבע קורבט היא שמורת הטבע הראשונה בהודו ומפורסמת בטיגריסים שבתחומה. בשמורת הטבע נאנדה דווי שוכן ההר שנושא את שמה, המתנשא לרום 7,817 מטרים והוא השני בגובהו בהודו. שמורה זו ושמורת הטבע עמק הפרחים הן אתרי מורשת עולמית של אונסק"ו. בהרי ההימאליה שבמדינה מסלולי טיול, אתרי טיפוס הרים וצוקים, סקי ורפטינג.
אגם המסתורין רופקונד נמצא במדינה, ונעשה מאמץ לפתח את האזור כמוקד לתיירות אקולוגית.
תחבורה
באוטראקהאנד יש 28,508 ק"מ של כבישים, מתוכם 1,328 ק"מ הם כבישים ארציים ו־1,543 ק"מ הם כבישים מהירים. לאור העובדה שמרבית מהמדינה מכוסה בגבעות, מערכת הרכבות מצומצמת יחסית ומוגבלת למישורים.
דמוגרפיה
לפי מפקד האוכלוסין שנערך בשנת 2011, באוטראקהאנד מתגוררים כ-10,086,292 תושבים-מה שמציב את המדינה במקום ה-19 בהודו מבחינת הצפיפות וגודל האוכלוסייה. 69.77% מכלל האוכלוסייה מתגוררים באזורים כפריים.
השפה הרשמית היא הינדית, והיא מדוברת על ידי 87.95% מהאוכלוסייה. לסנסקריט יש מעמד של שפה רשמית שנייה. מבין השפות הנוספות המדוברות במדינה, ניתן למנות אורדו, פנג'אבי, בנגלית ונפאלית.
דתות
נכון לשנת 2011:
חינוך
נכון לספטמבר 2010 היו באוטראקהאנד 15,331 בתי ספר יסודיים עם כ-1,040,139 תלמידים ו-22,118 מורים. לפי המפקד של 2011, שיעור האוריינות במדינה עמד על כ-78.82% -87.40% מהגברים ו-70.01% מהנשים. שפת ההוראה בבתי הספר היא אנגלית או הינדית.
קישורים חיצוניים
אתר המדינה
כביש הצפון
כביש 899, הידוע ככביש הצפון, הוא כביש רוחב בצפון מדינת ישראל, העובר ברובו לאורך גבול הצפון, קו הגבול הבינלאומי בין ישראל ולבנון. אורכו 63 ק"מ.
היסטוריה
הכביש נסלל בשנת 1937 במסגרת הניסיונות לדכא את המרד הערבי הגדול. לאחר סלילת הכביש, נפרסה לאורך תוואי הכביש גדר שכונתה "גדר הצפון" (שהעבודה עליה הסתיימה ביולי 1938), גדר שהמשיכה לאחר מכן דרומה, מאזור מצודת כ"ח אל הכנרת. לאורך הכביש הוקמו מצודות טגארט, המצויות כיום ביערה, שומרה, סאסא, אביבים ומצודת כ"ח. 16 פילבוקסים הוצבו בצידי הכביש בין המצודות. בתקופת המנדט הבריטי לא היה המעבר בכביש חופשי, והצריך רישיון מיוחד. תוואי הכביש החל ליד הכפר באסה, כיום המושב בצת והעיירה שלומי, והסתיים בנקודה הסמוכה למצודת כ"ח, תוך שהוא עובר בסמוך ליישובים הערבים הגדולים בסביבה. הכביש נסלל במרחק של מספר קילומטרים מן הגבול. גדר הצפון פורקה בשנת 1942, אך המצודות והפילבוקסים נותרו לאורך הכביש.
באוקטובר 1949 הוכללו חלקים נכבדים של הכביש באזור ביטחון שהתנועה בו נאסרה ללא היתר. בשנות ה-50 היה הכביש במצב ירוד, ובשנת 1960 הוחל בתיקונו באזור מושב גורן. בינואר 1964 נפתח הכביש מחדש לתנועה לאחר ששופץ באופן שאיפשר לשוב ולהשתמש בו.
בשנת 1972 שופץ הכביש בין סאסא ומרגליות.
הכביש כיום
תוואי הכביש כיום מקביל ברובו לתוואי הכביש המנדטורי, אך הוא סוטה ממנו במספר קטעים. לאורך השנים עבר הכביש שיפוצים ושיפורים רבים. במספר מקומות בכביש מפנים שלטים ל"כביש הצפון הישן", לקטעים של קילומטרים ספורים בתוואי הכביש ההיסטורי, העוברים במסלול צפוני מעט מזה של הכביש הראשי הסלול כיום, ושבים ומתחברים אליו. החברה הלאומית לדרכים מכשירה מדי פעם קטעים חדשים העוברים בעורפם של יישובי הצפון, ובכך מרחיקה את הכביש מקו הגבול, ומאפשרת כניסה אל היישובים מכיוון פנים הארץ.
מספרו של "כביש הצפון" ברשת הארצית הוא כביש 899, והוא מתחיל במערב בצומת בצת שבגליל המערבי, בסמוך לחוף הים בין ראש הנקרה לאכזיב, מקום בו הוא נפגש עם כביש 4. כביש הצפון מטפס דרך בקעת שפע, חוצה את נחל בצת ליד יערה, וחולף מדרום ליישובים אבן מנחם ונטועה. הוא נפגש עם כביש 89 בצומת חירם ליד סאסא, ולאחר מכן עובר בתוואי של נחל דישון. לאחר מלכיה יורד הכביש לבקעת קדש ונפרד מקו הגבול הבינלאומי עם לבנון. לאחר מצודת כ"ח יורד הכביש בתלילות אל עמק החולה ומסתיים בצומת כ"ח, מקום בו הוא נפגש עם כביש 90.
לאורכו של הכביש מצויים יישובים רבים, מרביתם מושבים, קיבוצים ומצפים. הכביש עובר בסמוך ליישובי המועצות האזוריות מטה אשר ומעלה יוסף במערב, והגליל העליון, מרום הגליל ומבואות החרמון במזרח. בנוסף, מצויים בסמוך לו בסיסים ומוצבים רבים של צה"ל. עד לשנת 2014, כל הכביש היה בתחום עוצבת ברעם, שמפקדתה ממוקמת בשומרה במצודה שהייתה חלק מגדר הצפון. החל מ-2014, תחום האחריות של העוצבה צומצם עד לאביבים. הפלוגה שהייתה במלכיה פורקה, וצורפה לעוצבת חירם, ולכן העוצבה אחראית על הקטע הזה של הכביש.
במהלך מלחמת לבנון השנייה נגרמו נזקים לקטעים שונים בכביש, עקב נסיעת טנקים וכלים כבדים של צה"ל על תוואי הכביש. לאחר המלחמה נעשה ריבוד ותיקון הכביש, ונסלל ברובו מחדש.
אלי אבייב
אלי אבייב (באנגלית: Eli Abaev; נולד ב-13 בדצמבר 1997) הוא כדורסלן אמריקאי-ישראלי, המשחק בעמדות הסמול פורוורד והפאוור פורוורד במכבי חיפה.
קריירה
אבייב נולד בישראל ובגיל צעיר עבר לארצות הברית והתגורר בקורל ספרינגס שבפלורידה. הוא התחיל את דרכו כשלמד ושיחק כדורסל בתיכון ציון לות'רן.
בשנת 2016, התחייב אבייב לאוניברסיטת המדינה של מזרח פלורידה. בעונתו הראשונה, שותף אבייב ב-37 משחקים, בהם העמיד ממוצעים של 4.8 נקודות ו-7.4 ריבאונדים ב-19.4 דקות. בעונתו השנייה במכללה, שותף אבייב ב-34 משחקים, בהם העמיד ממוצעים של 9.1 נקודות ו-9.8 ריבאונדים ב-24.9 דקות.
בשנת 2018, אבייב עבר לאוניברסיטת המדינה של אוסטין פיי, אך בעקבות פציעה הוא פיספס את כל עונתו הראשונה במכללה וחזר רק עונה לאחר מכן. באותה עונה, אבייב שיחק ב-30 משחקים, בהם העמיד ממוצעים של 7.9 נקודות ו-7.7 ריבאונדים ב-28.0 דקות.
בשנת 2020, אבייב עבר לאוניברסיטת חוף המפרץ פלורידה. במכללה שותף אבייב ב-18 משחקים, בהם העמיד ממוצעים של 7.1 נקודות ו-7.4 ריבאונדים ב-25.9 דקות.
ב-21 ביוני 2021, חזר אבייב לישראל וחתם בהפועל באר שבע מליגת העל.
ב-10 ביולי 2022 חתם אבייב במכבי חיפה מהליגה הלאומית
פוליאתילן טרפתאלט
פוליאתילן טרפתאלט (Polyethylene terephthalate, נכתב בקיצור בעיקר PET אך גם P.E.T ,PETE או PETP מיושן או PET-P), הוא הפולימר התרמופלסטי הנפוץ ביותר של משפחת פוליאסטר.
הבקבוקים הנפוצים של שתייה קלה לרוב יהיו עשויים ממנו. משמש גם לייצור סיבים ליצירת בדים. למטרה זו מוכר במותג דקרון (Dacron), בבריטניה במותג טרלין (Terylene) וברוסיה בשם לבסאן (Lavsan).
התכה
התכה של פוליאתילן טרפתאלט מתרחשת בטווח טמפרטורות שבין 250°C ל-260°C.
ההנחיה להגבלת חומרים מסוכנים
RoSH ההנחיה להגבלת חומרים מסוכנים  (RoHS - Restriction of Hazardous Substances Directive 2002/95/EC) אומצה בפברואר 2003 על ידי האיחוד האירופי. היא נכנסה לתוקף ב-1 ביולי 2006, אולם איננה חוק, אלא הנחיה בלבד, וכל חברה באיחוד האירופי אמורה לגבש מדיניות אכיפה ויישום משלה המסתמכת עליה. ההנחיה מגבילה את השימוש בשישה חומרים מסוכנים המשמשים בייצור סוגים שונים של ציוד חשמלי ואלקטרוני, ומגדירה את המקרים יוצאי הדופן. החומרים הם:
(PBB ו-PBDE הם מעכבי בעירה הכלולים בסוגים מסוימים של פלסטיק).
ב-3 בינואר 2013 נכנסה לתוקף גרסתה החדשה של ההנחיה, (RoHS 2 - 2011/65/EU''') ובכך פג תוקפה של ההנחיה הקודמת. בין יתר השינויים נוספו החומרים הבאים (פתאלאטים) לרשימה הנזכרת לעיל:''' הנחיית RoHS קשורה בקשר הדוק להנחיה אחרת, WEEE (Waste Electrical and Electronic Equipment Directive 2002/96/EC), המגדירה יעדים לאיסוף, מיחזור ושיחזור של מוצרי אלקטרוניקה, ומהווה חלק מיוזמה תחיקתית לפתרון בעיית הכמויות האדירות של פסולת שמקורה בציוד אלקטרוניקה וחשמל.
מיכיהו בן ימלה
מִיכָיְהוּ בֶן-יִמְלָה (גם מִיכָיְהוּ בֶן יִמְלָא), על פי התנ"ך היה נביא לה' שפעל באמצע תקופת הבית הראשון במאה התשיעית לפנה"ס, בחצרו של אחאב מלך ישראל בשומרון.
פירוש שמו
משמעות שמו היא: "מיהו כמו יהו (ה')"? בדומה לשם מיכאל.
בתנ"ך
בסיפור המופיע ב וב, מיכיהו נקרא על ידי אחאב ועמיתו יהושפט מלך יהודה לנבא את התוצאות של מלחמה מתוכננת נגד ארם ברמות גלעד. אחאב שנא את מיכיהו "כִּי לֹא יִתְנַבֵּא עָלַי טוֹב כִּי אִם רָע", אולם יהושפט שכנע את אחאב להזמינו בכל זאת. ציפיית אחאב מתגשמת כאשר מיכיהו, בניגוד לשאר נביאיו ובתוכם צדקיהו בן כנענה, מנבא מוות לאחאב ומנוסה לצבא ישראל. מיכיהו משתמש בתיאור, נדיר במקרא, של ה' "יֹשֵׁב עַל כִּסְאוֹ וְכָל צְבָא הַשָּׁמַיִם עֹמֵד עָלָיו מִימִינוֹ וּמִשְּׂמֹאלוֹ". בתגובה לדבריו מכה אותו צדקיהו על לחיו באומרו "אֵי זֶה עָבַר רוּחַ ה' מֵאִתִּי לְדַבֵּר אוֹתָךְ?". מיכיהו משיב לו שכאשר נבואתו תתגשם, גם אתה "תָּבֹא חֶדֶר בְּחֶדֶר לְהֵחָבֵה". אחאב מצווה לאסור את מיכיהו עד שובו בשלום מהמלחמה; ואולם, נבואתו של מיכיהו מתגשמת: אחאב נפגע מחץ במהלך הקרב, ומת מאיבוד דם כעבור כמה שעות.
בספרים החיצוניים
סיפורו של מיכיהו בן ימלה מופיע בקצרה בספר עליית ישעיהו, בו נטען שבחיר-רע, השומרוני שהלשין על הנביא ישעיהו, הוא קרוב משפחה של צדקיהו בן כנענה.
הדיוויזיה ה-293 (ורמאכט)
הדיוויזיה ה-293 (בגרמנית: 293. Infanterie-Division), הייתה דיוויזיה של הוורמכאט במהלך מלחמת העולם השנייה.
היסטוריה
הדיוויזיה הוקמה ב-8 בפברואר 1940, והועמדה תחת פיקוד יוזף רוסוורם. הדיוויזיה הייתה במהלך המערכה על צרפת בעתודת ה-OKH, ולאחר מכן נותרה כחיל כיבוש בצרפת. במהלך מבצע ברברוסה הייתה הדיוויזיה בעתודת קבוצת ארמיות מרכז, ובמהלך הקרב על מוסקבה היא לחמה כחלק מהקורפוס ה-35 במסגרת ארמיית הפאנצר השנייה. לאחר מכן נותרה הדיוויזיה החזית המרכזית, ובסתיו 1943 היא הועברה לקבוצת ארמיות דרום. הדיוויזיה לחמה בקרבות הקשים באוקראינה, וב-2 בנובמבר 1943 היא הושמדה בקרבות באזור אומן, ושרידיה צורפו לדיוויזיה ה-359.
תחנת ניז'גורודסקאיה
תחנת ניז'גורודסקאיה (ברוסית: Нижегородская) היא תחנה חוצה פלטפורמות של הרכבת התחתית של מוסקבה בקו נקראסובסקאיה וקו הטבעת הגדול, הנמצא בבנייה.
התחנה ממוקמת ברובע ניז'גורודסקי, וקרויה על שם רחוב בשם זהה.
תחנת ניז'גורודסקאיה נפתחה ב-27 במרץ 2020, והיא חלק ממרכז תחבורה "ניז'גורודסקאיה", הכולל תחנת רכבת בשם זהה.
תחנת ניז'גורודסקאיה מקושרת במעבר עם תחנה בשם זהה בטבעת המרכזית של מוסקבה.
מפחד עלייך
מפחד עלייך הוא סינגל שהוקלט על ידי הזמרת הישראלית מירי מסיקה, בשיתוף עם הראפר איזי. השיר יצא לאור ב-22 באוקטובר 2018, כסינגל שני מתוך האלבום אוקיינוס. במשך שבועות רבים היה השיר לשיר המושמע ביותר בתחנות הרדיו בישראל.
עם יציאתו נכנס השיר אל המקום הראשון במצעד של מדיה פורסט, והרביעי במצעד של גלגלצ.
רקע וכתיבה
השיר נכתב על ידי שחף וולמן, הולחן על ידי אלנתן שלום והופק על ידי רוני בראון ואיתי צוק. השיר הוא שיר קצבי המכיל בתוכו את סגנון הפופ. יוסי חרסונסקי הפנה כלפי השיר ביקורת חיובית, ואף העניק לו ציון של ארבעה וחצי כוכבי זהב מתוך חמישה בסך הכל.
וידאו קליפ
הווידאו קליפ המלא שיצא עבור השיר הועלה לערוץ היוטיוב של מירי מסיקה ב-21 באוקטובר 2018. הקליפ בוים על ידי איה זך. בנוסף לכך, יצא עבור השיר רמיקס רשמי אותו עשה עופר ניסים. הרמיקס עלה לערוץ היוטיוב של מסיקה גם כן.
נכון לאפריל 2023, מונה הצפיות של האודיו עומד על כ-7.3 מיליון צפיות.
יובל אלמלך
יובל אלמלך (נולד ב-1965) הוא סוציולוג ישראלי שחי בארצות הברית, וחוקר נושאים של ריבוד חברתי, הגירה, אי שוויון על רקע גזעי ואתניות. פרופסור חבר ב במדינת ניו-יורק בארצות הברית.
ביוגרפיה
אלמלך נולד בבני ברק על גבול שכונת פרדס כץ לנעמי (ילידת לבנון, מורה לחקלאות) ורן (קלמנט) אלמלך (יליד מצרים, מנהל חשבונות). לאלמלך אח מבוגר ואחות צעירה ממנו. הוא עבר בילדותו לרמת השרון, ולמד בתיכון רוטברג רמת השרון (סיים בשנת 1983).
שירת שרות צבאי וסיים קורס קציני ארגון רפואה.
לאחר סיום שירותו הצבאי למד לתואר ראשון באוניברסיטת תל אביב, וסיים את לימודיו בהצטיינות. למד גם לתואר שני בסוציולוגיה באוניברסיטת תל אביב, וסיים בהצטיינות בשנת 1995. את עבודת המ.א. שעסקה באי-שוויון אתני בשוק הדיור בישראל כתב בהדרכת פרופ' נח לוין אפשטיין ופרופ' משה סמיונוב. העבודה התבססה על ניתוח נתונים כמותני, וחשפה את מקור הפערים היחסיים בבעלות על דיור ובערך דיור בין יוצאי אירופה ואסיה מחד, ליוצאי צפון אפריקה מאידך. ממצא זה, קרא לבחינה מחודשת של הדיכוטומיה הנפוצה בין "יוצאי אירופה" ל"יוצאי אסיה-אפריקה" בשיח הציבורי ובספרות האקדמית על אי-שוויון סוציו-אקונומי. הממצאים פורסמו במאמר שיצא בכתב העת מגמות.
במקביל ללימודיו באוניברסיטת תל אביב שימש כעוזר מחקר במחקר של פרופ' דלילה אמיר שעסק בשירותים שניתנים בישראל לעולות מברית המועצות בתחום של מיניות ורבייה. כמו כן עבד בתקופה זאת באוניברסיטה הפתוחה כמנחה וכמרכז הוראה בקורסים בתחום הסוציולוגיה.
לאחר מכן נסע לארצות הברית שם למד באוניברסיטת קולומביה לתואר שלישי. בשנת 2002 סיים בהצטיינות את הדוקטורט. את עבודת הדוקטור שעסקה באי שוויון בבעלות על נכסים ועושר בארצות הברית, כתב בהדרכת פרופסור סימור ספילרמן.
עם סיום לימודיו התמנה כמרצה במכללת בארד, וכעמית מחקר במכון לוי למחקר כלכלי במכללת בארד. בשנת 2007 התמנה כפרופסור חבר.
הוא ממשיך ללמד ולחקור שם עד היום.
מחקרו
מחקריו של אלמלך מתמקדים בשני תחומים עיקריים:
בנוסף לשני תחומי המחקר הללו, מחקריו עסקו בגורמים לעוני בקרב נשים וילדים, וניתוח עמדות בנושא העברות בין-דוריות ומדיניות רווחה.
משפחתו
נשוי לבאטה (ילידת אוסטריה, עוסקת בעיצוב אופנה ותדמיתנות). אב לשני בנים.
מתגורר בסמוך למכללה שבה הוא מלמד.
ספרים שכתב
ספר זה מבוסס על עבודת הדוקטורט שלו.
טראנסאוויה
טראנסאוויה (בהולנדית: Transavia) או טראנסאוויה איירליינס (בעבר: טראנסאוויה.קום) היא חברת תעופה במחיר נמוך הולנדית. החברה היא חלק מתאגיד אייר פראנס-KLM. בסיסה הראשי של החברה נמצא בנמל התעופה הבינלאומי סכיפהול באמסטרדם.
תולדות החברה
החברה נוסדה בסוף שנת 1965 והחלה את פעילותה בנובמבר 1966 בשם "טראנסאוויה הולנד". בשנת 1986 שונה שם החברה ל"טראנסאוויה איירליינס", ובאותה השנה החלה החברה להפעיל קו סדיר בין אמסטרדם ללונדון. בשנת 1991 קנתה חברת התעופה הלאומית של הולנד KLM 80% ממניותיה של החברה, ובשנת 2003 קנתה את ה-20% הנותרים.
בתחילת שנות ה-2000 כללה החברה את חברת האם טראנסאוויה שעסקה בעיקר בטיסות שכר (צ'רטר), ואת חברת הבת "בייסיק" אייר שעסקה בטיסות במחיר נמוך. כדי לחזק את החברה הוחלט כי שתי החברות יאוחדו תחת שם אחד- טראנסאוויה.קום, והחברה תפעיל טיסות במחיר נמוך. בשנת 2015 החליטה החברה על הורדת הסיומת, והחברה חזרה להיקרא "טראנסאוויה איירליינס".
טראנסאוויה צרפת
החברה נוסדה בשנת 2006 והחלה לפעול בשנת 2007 כחברה עצמאית (קוד יאט"א: TO, קוד ICAO: TVF, או"ק: FRANCE SOLEIL). בסיסיה נמצאים בנמל התעופה פריז - אורלי, נמל התעופה הבינלאומי סנט-אכזופרי ונאנט.
פעילות החברה בישראל
נכון לחודש אוקטובר 2018, החברה מפעילה טיסות סדירות בין תל אביב למספר יעדים בהולנד וצרפת. טיסה יומית לנמל התעופה אמסטרדם-סכיפהול, 3 טיסות שבועיות לאיינדהובן, ו-17 טיסות שבועיות לפריז-אורלי. החל מ-7 בנובמבר 2018 החלה החברה להפעיל 2 טיסות שבועיות לעיר נאנט.
בנוסף, באפריל 2018 הודיעה החברה על השקת קו חדש מאמסטרדם לאילת-עובדה. הקו החל לפעול מ-3 בנובמבר בתדירות של שתי טיסות שבועיות.
בנוסף ב-7 באפריל 2019 החלה החברה להפעיל קו בין פריז - אורלי לאילת - רמון.
דייוויד קייבס
דייוויד קייבס (באנגלית: David Caves) הוא שחקן צפון אירי שידוע בעיקר מהופעתו בתפקיד ג'ק הודג'סון בסדרת הדרמה של ערוץ BBC One "עדות אילמת".
ביוגרפיה
קייבס התחנך בקמפבל קולג' בבלפסט. הוריו ודודו היו כולם מורים. הוא למד שפות מודרניות בהן צרפתית וגרמנית באוניברסיטת סנט אנדרוז.
לפני שהתחיל ללמוד באקדמיה למוזיקה ולאמנויות הדרמה של לונדון (LAMDA) תכנן קייבס להיות מורה. הוא לימד בצרפת במסגרת קורס באוניברסיטה, אבל כשחזר לבריטניה "איבד את החשק לעסוק בצד האקדמי של הדברים" והתחיל לעסוק יותר במחזות ומחזות זמר באוניברסיטה.
לקייבס התקבל הן ל-LAMDA והן לבריסטול אולד ויק, והוא בחר ב-LAMDA בגלל הפיתוי שבלונדון. בלימודיו התמקד בתיאטרון וטרם שהצטרף לצוות השחקנים של הסדרה "עדות אילמת" היה ידוע כשחקן תיאטרון. הוא הרשים בהופעתו בדמות פטרוצ'יו בהפקה של הלהקה השייקספירית המלכותית למחזה "אילוף הסוררת" שהוצג בסיבוב הופעות ב-2012. עוד כיכב בסרט המלחמה "Ironclad: Battle for Blood".
ב-2014 השתתף קייבס בסרט התיעודי "The Crime Thriller Club" בהגשת בראדלי וולש. הסרט הוא תערובת של ראיונות, קטעים מסרטים ושעשועון טלוויזיה על ז'אנר הבלשים בקולנוע ובספרות.
ב-2016 גילם קייבס את קלינט היל בסרט הקולנוע "ג'קי".
חיים אישיים
קייבס היה שגריר עבור הוספיס צפון אירלנד (Northern Ireland Hospice). ב-2013 זכה בפרס Spirit of Tomorrow בטקס פרסי "Belfast Top 40 Under 40".
איניאציו קאסיס
איניאציו קאסיס (באיטלקית: Ignazio Cassis; נולד ב-13 באפריל 1961) הוא פוליטיקאי שווייצרי, שכיהן כנשיא שווייץ לשנת 2022. מכהן כראש מחלקת ענייני החוץ במועצה הפדרלית (הממשלה) של שווייץ.
ביוגרפיה
קאסיס נולד בעיר ססה (Sessa) שבקנטון טיצ'ינו למשפחה בת ארבעה ילדים. בלידתו היה אזרח איטלקי. בגיל 15 התאזרח בשווייץ וויתר על אזרחותו האיטלקית. ב-1991 חזר להיות בעל אזרחות כפולה, אך ויתר עליה לפני שנבחר לכהן במועצת הברית.
ב-1987 סיים לימודי רפואה באוניברסיטת ציריך. התמחה ברפואה פנימית ובבריאות הציבור, וקיבל גם תואר מוסמך בתחום האחרון. בשנת 1998 קיבל תואר דוקטור ברפואה מאוניברסיטת לוזאן. בשנים 1996-2008 היה רופא קנטון טיצ'ינו. מ-2008 ועד 2012 היה סגן יושב ראש האגודה הרפואית השווייצרית. שירת כרופא גדודי של יחידת חיל רגלים הררית בצבא שווייץ וכן שירת במטה חיל הרפואה והגיע לדרגת רב-סרן.
בגיל מאוחר יחסית נכנס לפוליטיקה, הצטרף למפלגה הליברלית של שווייץ, וכיהן באספה הפדרלית מ-2007 ועד 2017. בספטמבר 2017 גבר על שני מועמדים אחרים ממפלגתו ונבחר לכהן במועצת הברית במקום דידייה בורקהלטר. בכך היה לחבר הראשון במועצה מטעם קנטון טיצ'ינו מאז 1999. ב-1 בנובמבר 2017 החל לכהן כראש מחלקת ענייני החוץ.
במהלך כהונתו כנשיא צידדה ארצו, הדוגלת בנייטרליות, בסנקציות שננקטו נגד רוסיה עקב הפלישה לאוקראינה. באוקטובר 2022 ביקר קאסיס באוקראינה ונפגש עם נשיא המדינה זלנסקי ושריו הבכירים.
קאסיס נשוי ומתגורר בכפר מונטניולה (Montagnola) שבטיצ'ינו.
כריסטין קווין
'''כריסטין סי. קווין (באנגלית: Christine C. Quinn'''; נולדה ב-25 ביולי 1966) היא פוליטיקאית אמריקאית, חברת המפלגה הדמוקרטית. יושבת ראש מועצת עיריית ניו יורק משנת 2006. היא הלסבית המוצהרת הראשונה והאישה הראשונה בתפקיד זה.
ביוגרפיה
קווין נולדה בגלן קוב שבניו יורק.
בשנת 1991 ניהלה קווין את מסע הבחירות של תומאס דוויין, למועצת עיריית ניו יורק. לאחר שנבחר הייתה ראש הצוות שלו במשך 5 שנים. לאחר מכן עבדה כמנכ"לית מיזם נגד אלימות, בעיר ניו יורק בשנים 1998-1996 וכן התמנתה לחברה בקשרי הקהילה עם משטרת ניו יורק על ידי ראש העיר רודי ג'וליאני.
בשנת 1999 נבחרה קווין לחברת מועצת העיר ניו יורק, ממחוז 3, לאחר שהחליפה בתפקיד את דווין, שנבחר לסנאט במדינת ניו יורק וכיהן בתפקיד עד שנת 2012. בינואר 2006 לאחר 7 שנים כחברת מועצת העיר לתפקיד היא נבחרה לתפקיד יושבת ראש מועצת עיריית ניו יורק.
היא שימשה כיושבת ראש ועדת הבריאות של העיר. היא נבחרה שוב לחברת מועצה בשנת 2009 ונבחרה בשנית לתפקיד יושבת ראש מועצת העיר בשנת 2010.
ב-10 במרץ 2013 הודיעה קווין על מועמדותה לתפקיד ראש עיריית ניו יורק ואם תנצח תהיה ללסבית הראשונה ולאישה הראשונה בתפקיד זה. בפריימריס של המפלגה הדמוקרטית לקביעת מועמד/ת המפלגה לראשות העירייה נחלה תבוסה כשקיבלה רק כ-15.5 אחוז מקולות המצביעים.
בלקובו
Balakovo (ברוסית: Балако́во) היא עיר במחוז סראטוב שברוסיה, הממוקמת על הגדה המזרחית של נהר הוולגה כ- צפונית מזרחית לעיר סראטוב. בשנת 2010 התגוררו בעיר כמעט 200,000 תושבים (מספר כמעט זהה בהשוואה ל-2002 ול-1989). בעבר פעל בסמוך לעיר נמל תעופה, שסגר ב-2003. בבלקובו ישנן תשתיות רכבת מפותחות, והיא מחוברת כך לעיר מוסקבה.
היסטוריה
בלקובו נוסדה ב-1762 על ידי אדוקי האמונה הישנה שחזרו מפולין.
במהלך המאה ה-19 המסחר והתעשייה בעיר התפתח מאוד. בשנת 1897 כבר התגוררו בעיירה כ-18,388 נפשות. התפתחות התעשייה המשיכה אל תוך המאה ה-20. במאי 1911 ניתנו לעיירה עוד סמכויות. העיירה קיבלה מעמד של עיר ב-1913. ערב מהפכת אוקטובר היו בבלקובו 6 כנסיות, 7 בתי ספר, שוק תבואה ומפעלים רבים.
בשנת 1985 הוקמה תחנת הכוח הגרעינית בלאקובו, שכיום מייצרת כחמישית מהייצור הגרעיני ברוסיה.
All-American Girl
All-American Girl הוא סינגל שהוקלט על ידי הזמרת-יוצרת האמריקאית קארי אנדרווד, מתוך אלבום האולפן השני שלה, Carnival Ride. השיר יצא לאור ב-17 בדצמבר 2007, על ידי חברת התקליטים אריסטה נאשוויל, כסינגל השני מתוך האלבום.
השיר הגיע למקום הראשון במצעד שירי הקאנטרי.